Κυρίες και κύριοι Βουλευτές, συγκαλείται η Βουλή και κηρύσσεται η έναρξη της πρώτης πανηγυρικής συνεδρίασης της Α΄ Συνόδου της Βουλής της ΙΖ΄ Περιόδου Προεδρευομένης Κοινοβουλευτικής Δημοκρατίας. Καλούνται στο Προεδρείο για την επικούρηση του έργου του ως προσωρινοί Γραμματείς, σύμφωνα με το άρθρο 1 του Κανονισμού της Βουλής, οι νεότεροι σε ηλικία Βουλευτές: Από τον ΣΥΡΙΖΑ ο κ. Μάριος Κάτσης και ο κ. Ευστάθιος Γιαννακίδης και από τη Νέα Δημοκρατία ο κ. Ιωάννης Κεφαλογιάννης και η κ. Νίκη Κεραμέως. Παρακαλώ να καταλάβουν τις θέσεις τους στο Προεδρείο εκατέρωθεν του Προεδρεύοντος. Κυρίες και κύριοι συνάδελφοι, έχω την τιμή να ανακοινώσω στο Σώμα τα προεδρικά διατάγματα με αριθμό 66/2015 και 76/2015, τα οποία κατατίθενται στα Πρακτικά και έχουν ως εξής: Το πρώτο προεδρικό διάταγμα έχει ως εξής: «Ο Πρόεδρος της Ελληνικής Δημοκρατίας Έχοντας υπ' όψιν: 1. Τις διατάξεις των άρθρων 35 παρ. 2 περίπτ. γ΄ και 37 παρ. 3 εδάφιο τρίτο του Συντάγματος. 2. Το γεγονός ότι: α) οι διερευνητικές εντολές που δόθηκαν στους αρχηγούς των πρώτου, δεύτερου και τρίτου σε κοινοβουλευτική δύναμη κομμάτων δεν τελεσφόρησαν, β) κατά τη διαβούλευση του Προέδρου της Δημοκρατίας με καθέναν από τους αρχηγούς όλων των κομμάτων στις 27 Αυγούστου 2015 επιβεβαιώθηκε τόσον η αδυναμία σχηματισμού Κυβέρνησης που να έχει την εμπιστοσύνη της Βουλής όσο και η αδυναμία σχηματισμού Κυβέρνησης από όλα τα κόμματα της Βουλής για τη διενέργεια εκλογών και γ) αναθέσαμε, με το από 63/27−8−2015 Π.δ./μα (Α΄ 104), στην Βασιλική Θάνου − Χριστοφίλου, Πρόεδρο του Αρείου Πάγου, το σχηματισμό Κυβέρνησης ευρύτερης αποδοχής για να διενεργήσει εκλογές, αποφασίζουμε: Διαλύουμε τη Βουλή της ΙΣΤ΄ Περιόδου Προεδρευομένης Δημοκρατίας, καλούμε τους εκλογείς για την εκλογή Βουλευτών στις 20 Σεπτεμβρίου 2015, ημέρα Κυριακή, και συγκαλούμε τη Βουλή που θα προκύψει από τις εκλογές την 1η Οκτωβρίου 2015, ημέρα Πέμπτη και ώρα 11.00 π.μ. Στον Υπουργό Εσωτερικών και Διοικητικής Ανασυγκρότησης αναθέτουμε τη δημοσίευση και εκτέλεση του παρόντος διατάγματος. Αθήνα, 28 Αυγούστου 2015 Ο Πρόεδρος της Δημοκρατίας Προκόπιος Β. Παυλόπουλος Η Πρωθυπουργός Βασιλική Σπ. Θάνου - Χριστοφίλου» Το δεύτερο προεδρικό διάταγμα έχει ως εξής: «Ο Πρόεδρος της Ελληνικής Δημοκρατίας Έχοντας υπόψη: 1. Τις διατάξεις της ερμηνευτικής δήλωσης του άρθρου 41 του Συντάγματος, 2. Τις διατάξεις του Π.δ. 66 της 28ης Αυγούστου 2015, με το οποίο διαλύθηκε η Βουλή της ΙΣΤ΄ Περιόδου, προκηρύχθηκαν εκλογές στις 20 Σεπτεμβρίου 2015 και συγκλήθηκε η Βουλή σε Α΄ τακτική Σύνοδο την 1η Οκτωβρίου 2015. 3. Την πρόταση του Πρωθυπουργού Αλεξίου Π. Τσίπρα για παράταση, κατά δύο ημέρες, της προθεσμίας σύγκλησης της Βουλής σε Σύνοδο, που καθορίσθηκε με το Π.δ. 66 της 28ης Αυγούστου 2015, συγκαλούμε: τη Βουλή, που προήλθε από τις εκλογές της 20ης Σεπτεμβρίου 2015, σε Α΄ τακτική Σύνοδο στις 3 Οκτωβρίου 2015, ημέρα Σάββατο και ώρα 11.00΄, αντί της 1ης Οκτωβρίου 2015, όπως είχαμε ορίσει με το Π.δ. 66 της 28ης Αυγούστου 2015. Στον Υπουργό Εσωτερικών και Διοικητικής Ανασυγκρότησης αναθέτουμε τη δημοσίευση και εκτέλεση του παρόντος διατάγματος. Αθήνα, 25 Σεπτεμβρίου 2015 Ο Πρόεδρος της Δημοκρατίας Προκόπιος Β. Παυλόπουλος Ο Πρωθυπουργός Αλέξιος Π. Τσίπρας»
Επίσης, έχω την τιμή να ανακοινώσω στο Σώμα τις επιστολές του Πρωθυπουργού και των Προέδρων των Κοινοβουλευτικών Ομάδων περί επιλογής της Βουλευτικής Έδρας, οι οποίες θα κατατεθούν στα Πρακτικά. Ο Πρωθυπουργός και Πρόεδρος της Κοινοβουλευτικής Ομάδος του ΣΥΡΙΖΑ κ. Αλέξης Τσίπρας με επιστολή του προς την Πρόεδρο της Βουλής κ. Κωνσταντοπούλου γνωστοποιεί ότι επιλέγει την εκλογή του στην εκλογική περιφέρεια του Νομού Ηρακλείου αντί της εκλογικής περιφέρειας του Νομού Λάρισας. Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος της Νέας Δημοκρατίας κ. Ευάγγελος Μεϊμαράκης με επιστολή του στην Πρόεδρο της Βουλής κ. Κωνσταντοπούλου γνωστοποιεί ότι επιλέγει την εκλογή του στην εκλογική περιφέρεια της Β΄ Αθηνών αντί της εκλογικής περιφέρειας του Νομού Ηρακλείου. Ο Γενικός Γραμματέας και Πρόεδρος της Κοινοβουλευτικής Ομάδος του Κόμματος Λαϊκός Σύνδεσμος - Χρυσή Αυγή κ. Νικόλαος Μιχαλολιάκος με επιστολή του στην Πρόεδρο της Βουλής κ. Ζωή Κωνσταντοπούλου γνωστοποιεί ότι επιλέγει την εκλογή του στην εκλογική περιφέρεια της Α΄ Αθηνών αντί της εκλογικής περιφέρειας της Β΄ Αθηνών. Η Πρόεδρος της Κοινοβουλευτικής Ομάδος Δημοκρατική Συμπαράταξη ΠΑΣΟΚ - ΔΗΜΑΡ κ. Φωτεινή Γενηματά, με επιστολή της στην Πρόεδρο της Βουλής κ. Κωνσταντοπούλου γνωστοποιεί ότι επιλέγει την εκλογή της στην εκλογική περιφέρεια της Β΄ Αθηνών αντί της εκλογικής περιφέρειας του Νομού Αχαΐας. Ο Πρόεδρος της Κοινοβουλευτικής Ομάδος της Ένωσης Κεντρώων κ. Βασίλης Λεβέντης με επιστολή του στην Πρόεδρο της Βουλής κ. Κωνσταντοπούλου γνωστοποιεί ότι επιλέγει την εκλογή του στην εκλογική περιφέρεια της Β΄ Αθηνών αντί της εκλογικής περιφέρειας της Α΄ Θεσσαλονίκης.
Σας ενημερώνω ότι μετά τον Αγιασμό θα ακολουθήσει ο οριζόμενος στο άρθρο 59 του Συντάγματος όρκος, κατόπιν ο επί του Κορανίου όρκος και τέλος ο πολιτικός όρκος. Παρακαλείται ο προσωρινός Γραμματέας κ. Μάριος Κάτσης να συνοδεύσει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου στην Αίθουσα, προκειμένου να τελεσθεί ο Αγιασμός.
Παρακαλώ τις κυρίες και τους κυρίους Βουλευτές, που επιθυμούν, να υψώσουν το δεξί τους χέρι, ενώνοντας τον αντίχειρα, τον δείκτη και τον μέσο δάκτυλο, για να δώσουμε τον οριζόμενο στο άρθρο 59 του Συντάγματος όρκο. Παρακαλώ να επαναλαμβάνετε τον όρκο. [[Ο προσωρινός Πρόεδρος κ. Νικήτας Κακλαμάνης όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όλοι οι Βουλευτές, πλην αυτών που ανήκουν στο μωαμεθανικό θρήσκευμα και αυτών που επιθυμούν να δώσουν τον πολιτικό όρκο]] «Ορκίζομαι στο όνομα της Αγίας και Ομοούσιας και Αδιαίρετης Τριάδας να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου». Άξιοι! Παρακαλείται ο προσωρινός Γραμματέας κ. Μάριος Κάτσης να προπέμψει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου. [[Στο σημείο αυτό αποχωρούν από την Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κ. Ιερώνυμος και τα συνοδεύοντα αυτόν μέλη της Διαρκούς Ιεράς Συνόδου.]] Παρακαλούνται οι κύριοι Βουλευτές που ανήκουν στο μωαμεθανικό θρήσκευμα, να προσέλθουν και να δώσουν τον οριζόμενο στο Σύνταγμα όρκο επί του Κορανίου. Παρακαλώ, κύριοι συνάδελφοι, να επαναλαμβάνετε τον όρκο. «Ορκίζομαι στο όνομα του Παντοδύναμου Θεού και του μόνου αυτού Προφήτη, ο οποίος είναι ο Μωάμεθ, να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου». Άξιοι! Κυρίες και κύριοι συνάδελφοι, θα ήθελα να σας γνωρίσω ότι έχει κατατεθεί γραπτή δήλωση του Γενικού Γραμματέα της Κεντρικής Επιτροπής του Κομμουνιστικού Κόμματος Ελλάδας, με την οποία ζητείται η δυνατότητα παροχής πολιτικού όρκου. «Είναι γνωστόν ότι το ΚΚΕ έχει ταχθεί υπέρ του διαχωρισμού Κράτους και Εκκλησίας και υπέρ της πλήρους κατοχύρωσης του δικαιώματος της ανεξιθρησκίας. Στα πλαίσια αυτά έχει προτείνει και την κατάργηση του θρησκευτικού τύπου του όρκου ως υποχρεωτικού, όπου κι αν αυτός προβλέπεται, μεταξύ άλλων και για την ορκωμοσία των Βουλευτών. Οι Βουλευτές του δίνουν τον πολιτικό όρκο θεωρώντας ότι ο όρκος αναφέρεται στην υπεράσπιση των δικαιωμάτων και των συμφερόντων του λαού. Αθήνα, 2-10-2015 Ο Δηλών Δημήτριος Κουτσούμπας Πρόεδρος της Κοινοβουλευτικής Ομάδας του ΚΚΕ». Κατατίθεται για τα Πρακτικά.
Με τη συναίνεσή σας, παρακαλώ τις κυρίες και τους κυρίους Βουλευτές που επιθυμούν να δώσουν τον πολιτικό όρκο να εγερθούν. Θα ήθελα να παρακαλέσω, όπως και οι συνάδελφοι που ορκίζονται με πολιτικό όρκο ήταν όρθιοι όταν ορκιζόμασταν με τον θρησκευτικό όρκο, διά λόγους ευγενείας να σηκωθούμε όλοι όρθιοι. [[Χειροκροτήματα]] Παρακαλώ, κυρίες και κύριοι συνάδελφοι, να επαναλαμβάνετε τον όρκο. [[Ο προσωρινός Πρόεδρος κ. Νικήτας Κακλαμάνης όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όσοι Βουλευτές επιθυμούν να δώσουν τον πολιτικό όρκο]] «Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου». Άξιοι!
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Η Βουλή παρέσχε την αιτηθείσα εξουσιοδότηση. Παρακαλούνται οι κυρίες και οι κύριοι συνάδελφοι να παραμείνουν στις θέσεις τους για την υπογραφή του πρωτοκόλλου της ορκωμοσίας και την παραλαβή ενημερωτικού φακέλου, ο οποίος βρίσκεται ήδη στα έδρανά σας, ώστε να ολοκληρωθεί η διαδικασία της ορκωμοσίας τους. Υπενθυμίζω ότι, εάν δεν υπογραφεί το πρωτόκολλο, δεν ολοκληρώνεται η διαδικασία της ορκωμοσίας. Επίσης, σας ενημερώνω ότι με συνεννόηση που έχω κάνει με τον κ. Βούτση αμέσως μετά την εκλογή του Προέδρου, την παράδοση και παραλαβή, θα ακολουθήσει η εκλογή των Αντιπροέδρων και των Κοσμητόρων και Γραμματέων, ώστε να μην ταλαιπωρηθούν οι συνάδελφοι ερχόμενοι εκ νέου κάποια ώρα αργά το απόγευμα. Άρα γύρω στις 13.30΄ θα έχουμε την επόμενη εκλογή. Σας ευχαριστούμε για τη συνεργασία σας, οι Γραμματείς, οι υπάλληλοι της Βουλής και εγώ προσωπικά. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;